**Putinam/Marcinkēvičam un Šiciem dubultuzvara BMW Sprinta Pasaules kausā Siguldā**

Svētdien, 26.janvārī, Siguldas Bobsleja un kamaniņu sporta trasē ar BMW Sprinta Pasaules kausu noslēdzās Viessmann Pasaules kausa sestais posms kamaniņu sportā, kur startēja piecpadsmit labākie sportisti pēc pamatsacensību rezultātiem. Latvijai vēl divas godalgas divvietīgo ekipāžu konkurencē nodrošināja Kristens Putins/Imants Marcinkēvičs un Andris Šics/Juris Šics, finišējot attiecīgi pirmajā un otrajā vietā.

Sestdien pamatsacensībās Putins/Marcinkēvičs divu braucienu summā finišēja septītajā vietā, kas ir sportistu labākais rezultāts Viessmann Pasaules kausā šosezon. Pēc sprinta sacensībām K. Putins atzina, ka izcīnītā uzvara pašiem ir neliels pārsteigums: “***Visu laiku mums nedaudz neveicās, bet tagad izdarījām savu darbu un laikapstākļi arī nospēlēja par labu mums. Braucienā augša varbūt nedaudz nesanāca, kā gribējās. Arī pamatsacensībās bija līdzīgi, bet mēs jau sapratām, ka, ja sprintā labi nobrauksim trases lejā, tad viss būs kārtībā. Šoreiz vaina ir kamanā, jo tieši Siguldā kaut kas nesanāk starta virāžā***.”

Pagājušajā gadā Viessmann Pasaules kausa posmā Siguldā sportisti neslēpa, ka viņu tehnika nebija piemērota siltiem laikapstākļiem, taču šosezon tas ir mainījies, tāpēc arī lietus Siguldā netraucēja. **“*Mums viss sezonas sākums bija eksperimentāls. Veicām testus tieši priekš šādiem siltiem un mitriem laikapstākļiem. Mēs būtu visu sezonu varējuši cīnīties par vietām labāko sešiniekā, bet pēdējā laikā bieži vien ir silts, tāpēc kamanu taisījām tā, lai varētu labi startēt arī siltā laikā. Šobrīd kamana trasē uzvedas pilnīgi citādāk, tāpēc nav iespējams atslābināties. Nianses krietni atšķiras, tāpēc arī sezona nav īsti izdevusies****,*” komentēja I. Marcinkēvičs.

Andris Šics un Juris Šics trasē bija tikai septiņas sekundes tūkstošdaļas lēnāki kā uzvarētāji, un finišēja dalītā otrajā vietā kopā ar itāļiem Emanuelu Rīderu/Simonu Kaincvaldneru. Neveiksmīgs starts Oskaram Gudramovičam/Pēterim Kalniņam, kuri trasē pieļāva lielu kļūdu, teju apgāžot kamanu, un finišēja 15. vietā.

Sieviešu konkurencē mūsu Kendija Aparjode izcīnīja augsto 4. vietu, Ulla Zirne 6. vietu, bet Elīza Cauce 13. vietu, kamēr uzvaru izcīnīja arī pamatsacensību uzvarētāja un sezonas kopvērtējuma līdere Jūlija Taubica no Vācijas.

“***Pieļāvu kļūdu trases augšdaļā, bez kuras noteikti būtu bijusi trešā vieta. Jāatzīst, ka priekš šodienas laikapstākļiem man bija ļoti labs starta numurs, un ir labi, kā ir***,” pēc finiša atzina K. Aparjode, kura sestdien pamatsacensībās finišēja 11. vietā, “***vakar testēju tehniku un braucu katru braucienu ar savu kamanu, lai apmēram saprastu, kura ir labāka. Sacensības ir vienīgā iespēja kaut ko salīdzināt ar citām sportistēm. Visi Pasaules kausa posmi ir pakārtoti tam, lai Pasaules čempionātā sasniegtu pēc iespējas labāku rezultātu. Vakar riskēju, bet risks neattaisnojās***.”

Sacensības noslēdzās ar vīru startiem, kur Rikam Kristenam Rozītim augstā 4. vieta, deviņas sekundes tūkstošdaļas aiz bronzas godalgas. Labāko sešinieku noslēdza Artūrs Dārznieks, savukārt Ināram Kivleniekam astotā vieta.

Šis bija sezonas trešais un noslēdzošais BMW Sprinta Pasaules kausa posms, pēc kura uzvaru kopvērtējumā izcīna brāļi Šici. Lai ieņemtu vietu kopvērtējumā, ir jākvalificējas visiem trim posmiem, jo uzvarētāju nosaka summējot trasē pavadīto laiku. 10. vietā kopvērtējumā ierindojās Oskars Gudramovičs/Pēteris Kalniņš, bet dāmu konkurencē sestā vieta Kendijai Aparjodei.

Viessmann Pasaules kausa septītais posms nākamajā nedēļas nogalē norisināsies Oberhofas trasē Vācijā, kas būs pēdējās sacensības pirms februāra vidū gaidāmā Pasaules čempionāta Sočos, Krievijā.

Informāciju sagatavoja:

Sandra Grosberga

Latvijas Kamaniņu sporta federācija

Tel.nr. 27534072